KYK: Met dié app kan jy jou ou foto's afstof | Netwerk24
Deur Werner Wippenaar 16 April 2021 07:02
Wil jy dalk jou kinders wys hoe Oupa se Peugeot 404 gelyk het, maar dis op 'n ou 35 mm-negatief? Dis geen probleem nie.
Jy kan die film natuurlik laat ontwikkel, maar wie't nou tyd, lus of geld daarvoor?
Met die koms van slimfone en veral die verskeie opsies met digitale kameras is daar nie deesdae baie nut om foto's op 35 mm-film te neem nie.
Daar is wel mense wat steeds hou van die proses om met 'n oorspronklike kamera te werk en dan die film in 'n donkerkamer te ontwikkel.
Vir my is dit soortgelyk aan mense wat aan ou motors werk. Jy hoef nie, want daar staan tien teen een 'n moderne motor in jou motorhuis, maar jy hou van peuter aan die ou motor.
Die Kodak-app kan help om lewe in jou ou foto's te blaas. Foto: Kodak
Vir diegene wat ou negatiewe het maar nie lus is vir die lang en duur proses om films te ontwikkel nie, is daar 'n app. Die Kodak Film Scanner is in die Google Play Store en Apple Store beskikbaar. Die app is gratis.
Jy kan dit gebruik om jou ou film in digitale foto's te verander. Dan kan die hele familie, ook die ouens in Kanada of Perth, die foto's geniet.
Benewens die app het jy óf 'n tweede slimfoon óf 'n tablet nodig om lig te verskaf.
Gebruik die tweede slimfoon en neem 'n foto van 'n wit agtergrond, miskien 'n skoon wit bladsy – solank jy net goeie wit lig het, sal dit werk.
Plaas die negatiewe op 'n wit oppervlak. Foto: Werner Wippenaar
Daardie foto van die wit papier is die agtergrond vir die negatief. (Onthou om jou foon se stellings te verander dat die foon se skerm nie verdonker ná 'n paar sekondes nie.)
Jy plaas dan doodeenvoudig die negatiewe plat op die slimfoon en dan maak jy die app op die ander foon oop.
Dit sal jou drie opsies gee:
Kies die opsie wat ooreenstem met die negatief waarmee jy werk.
Maak seker jou foon is goed gefokus op die negatief en dan neem jy net 'n foto daarvan.
As jy sukkel om te fokus, kan jy ook die negatief met rekkies aan die foon of tablet vassit en dit regop teen boeke laat staan.
Dit sal jou in staat stel om jou ander foon, die een waarmee jy die foto neem, ook plat op die tafel neer te sit. Dan beweeg jy net jou foon vorentoe en agtertoe.
Dit sal jou help om jou foon stiller te hou terwyl jy probeer fokus.
Nadat die foto geneem is
Jy sal die foto in die app kan sny en aanpas soos jy dit wil hê om dit mooi te laat lyk. Jy sal ook 'n paar ander klein aanpassings kan maak.
Die proses kan baie meer ingewikkeld wees as jy dit so wil hê. Dit sal ook net help om beter resultate te lewer.
Wat ek bedoel, is: Jy kan selfs jou foon, tablet of 'n enige ander sagte wit lig in 'n boks plaas en dit met 'n stuk glas (dalk van 'n fotoraam) toemaak. Jy kan dan die negatief daarop plaas.
Onthou, hoe platter die negatief, hoe beter.
Dit help ook as die lig direk van onder kom en daar nie enige ander lig is nie.
Dan kan jy selfs 'n bietjie meer tyd spandeer en die volgende boks bou soos dié kêrel gemaak het:
Vir dié wat meer redigeringsopsies verlang
Daar is ook ander opsies behalwe Kodak se app wat jou meer redigeringsopsies bied.
Die meer ervare fotograwe sal moontlik 'n app soos Snapseed of selfs Lightroom kan gebruik. In die apps sal jy met die rooi, groen en blou kleurskemas van die foto's kan speel om jou die perfekte foto te gee.